หุ้นยุโรปปิดลบ ตลาดวิตกเจรจาหนี้กรีซไม่คืบหน้า
ตลาดหุ้นยุโรปปิดลบเมื่อคืนนี้ (17 มิ.ย.) เนื่องจากนักลงทุนยังคงกังวลว่า ความไม่คืบหน้าในการเจรจาระหว่างกรีซและเจ้าหนี้ยุโรป อาจทำให้กรีซผิดนัดชำระหนี้กับกองทุนการเงินระหว่างประเทศ (IMF) ในช่วงปลายเดือนนี้ และอาจกดดันให้กรีซต้องพ้นจากการเป็นสมาชิกยูโรโซน
18 มิ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 Index ปรับลง 0.5% ปิดวานนี้ (17 มิ.ย.) ที่ 383.74 จุด, ดัชนี CAC-40 ตลาดหุ้นฝรั่งเศสปิดที่ 4,790.62 จุด ลดลง 49.24 จุด หรือ -1.02%, ดัชนี DAX ตลาดหุ้นเยอรมันปิดที่ 10,978.01 จุด ลดลง 66.00 จุด หรือ -0.60% และดัชนี FTSE 100 ตลาดหุ้นลอนดอนปิดที่ 6,680.55 จุด ลดลง 29.55 จุด หรือ -0.44%
ปัญหาหนี้กรีซยังคงเป็นปัจจัยลบที่ส่งผลให้ภาวะการซื้อขายในตลาดหุ้นยุโรปเป็นไปอย่างซบเซา โดยล่าสุดธนาคารกลางกรีซได้ออกมาเตือนว่า กรีซมีความเสี่ยงที่จะถูกขับออกจากยูโรโซน และสหภาพยุโรป (EU) หากกรีซไม่สามารถบรรลุข้อตกลงกับเจ้าหนี้ก่อนการประชุมรัฐมนตรีคลังยูโรโซนในวันนี้
ทั้งนี้ กรีซมีกำหนดชำระหนี้ 1.6 พันล้านยูโรแก่กองทุนการเงินระหว่างประเทศ (IMF) ในวันที่ 30 มิ.ย. ซึ่งหากกรีซไม่สามารถบรรลุข้อตกลงกับเจ้าหนี้ได้ทันวันดังกล่าว กรีซก็จะประสบภาวะล้มละลาย และอาจต้องออกจากยูโรโซน
หุ้นกลุ่มที่เกี่ยวข้องกับอุตสาหกรรมยานยนต์ร่วงลงหนักสุด หลังจากเครดิต สวิส ได้ปรับลดคาดการณ์ผลประกอบการของกลุ่มซัพพลายเออร์ยานยนต์ในปี 2558-2559 เนื่องจากตลาดจีนชะลอตัวลง โดยหุ้นฟอเรเซีย เอสเอส ร่วงลง 6.3%  อย่างไรก็ตาม หุ้นกลุ่มพลังงานดีดตัวขึ้น โดยหุ้นทุลโลว์ ออยล์ ปรับขึ้น 2.5% และหุ้นลันดิน ปิโตรเลียม พุ่งขึ้น 2.7%